Szabó Szonja

**KARANTÉN TERCETT**

egyfelvonásos

ZELMA (Nő, 35)

PÉTER (Férfi, 47)

EDIT (Nő, 50)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Edit és Péter tréningruhában ülnek egymás mellett, Zelma tőlük távolabb, utcai ruhában, száján maszk. Bámulják egymást, egy darabig senki nem szól semmit.*

ZELMA Levehetem a maszkot?

*Edit megvetéssel néz Péterre, még mindig nem szól egyikük sem.*

ZELMA Nem érintkeztem senkivel.

*Edit bólint. Zelma leveszi a maszkot.*

ZELMA Hogy telnek a napok?

*Edit kérdőn néz Péterre.*

ZELMA Nem vagyok jó smalltalkban. Sajnálom. Tudom, hogy furcsa ez a helyzet.

EDIT Az nem kifejezés. Azt hittem, ezt a dolgot végleg lezártuk.

ZELMA Szép a függöny. Érdekes ez a vörös… A lehülés. Sok migrénesnek okozott fejfájást a hétvégén.

PÉTER Nem kérsz egy teát?

ZELMA Kávét inkább.

PÉTER Csak kotyogós van.

ZELMA Tudom, a kapszulásat én vittem el.

EDIT Jobban szeretjük a kotyogósat.

ZELMA Többesszámban szerettek?

PÉTER Veszekedni akarsz?

ZELMA Dehogy akarok. Bocs. Csak csodálom, hogy a melegítőtök nem ugyanolyan.

PÉTER Megcsinálom.

*Péter kimegy.*

EDIT Hogy gondoltad ezt?

ZELMA Edit, tudom, hogy furcsa helyzet és váratlanul ért..

EDIT Mit akarsz?

ZELMA A Péterrel szeretnék beszélni.

EDIT Terhes vagy?

ZELMA Jézusom, nem. Még hogyha az is volnék, garantálom, hogy nem lennétek érintve a dologban. Komolyan mondtam, hogy én ezt nem csinálom tovább.

EDIT Azért jelensz meg itt?

ZELMA Azért jelenek meg itt, mert kölcsönösen letiltottuk egymást mindenhonnan, és nem maradt olyan felület, ahol megkereshettem volna.

EDIT És ez így volt jó.

ZELMA Neked mindenképp.

EDIT Nem érzed pofátlanságnak?

ZELMA Szép a szőnyeg is. De a vörös egyáltalán nem passzol a Péterhez.

EDIT Szeretjük ezt a szőnyeget. Mit akarsz?

ZELMA Mondtam, beszélni vele.

EDIT Miről?

ZELMA Lehetne, hogy nem teszünk úgy, mintha valami ócska ribanc lennék, akin számon lehet kérni bármit is? Engem hagyott el és utána tért vissza hozzád.

EDIT Azt mondtad, eltűnsz az életünkből.

ZELMA Nem is térek vissza. Csak szeretnék beszélni vele. És sejtheted, ha romantikus szándékaim lennének, megtaláltam volna a módját, hogy ne tudj a találkozásunkról.

EDIT Nem ment volna el.

ZELMA Eljött volna. Mert szeret.

*Péter visszatér egy kávéval. Odaadja Zelmának.*

PÉTER Tessék Kökörcsin.

EDIT Péter!

PÉTER Bocsánat.

EDIT A bocsánatokon már rég túl vagyunk.

ZELMA Mondanám, hogy menjünk ki sétálni, de itt járőröznek a ház előtt.

EDIT Na az kellene még!

PÉTER Hogy vagy, Zelma?

ZELMA Öt hete nem találkoztam senkivel.

EDIT És pont ide kellett jönnöd?

ZELMA Péter, beszélhetünk kettesben egy kicsit?

EDIT Szó sincs róla!

ZELMA Azt hiszem, felnőtt ember. Eldöntheti.

PÉTER Amit nekem akarsz mondani, azt kettőnknek is mondhatod.

ZELMA Ez remek. De csak rád tartozik.

EDIT Mit akarsz te tőlünk?

ZELMA A Pétertől.

PÉTER Nekünk már nincsenek egymás előtt titkaink.

ZELMA Félsz tőle?

EDIT Állítsd le, mert ki fogom dobni innen.

PÉTER Bármit szeretnél mondani, azt mindkettőnk előtt mondhatod.

ZELMA Ez gyönyörű, de nem titkokat szeretnék sugdozni. Csak megérteni az életet.

EDIT És ehhez miért a Péter kell?

ZELMA Mert ő ismer legjobban a világon és nincs olyan ember, aki közelebb állna hozzám. Te, aki hét évet vártál arra, hogy visszafogadjon, igazán értheted, hogy mit jelent az efféle kötődés. Azzal a különbséggel, hogy nem szándékszom revideálni semmit.

PÉTER Kinyithatnánk egy bort.

EDIT Neked elment az eszed.

ZELMA Ha olyan feltétlen a bizalom, miért pánikolsz attól, hogy itt vagyok?

PÉTER Rozé nincsen, csak száraz vörös.

ZELMA Megint iszol?

PÉTER Rövidet nem. Portugieser jó lesz?

EDIT Nem gondolod, hogy majd itt hármasban iszogatunk?

PÉTER Szerintem oldaná a feszültséget.

EDIT Péter, ez nem az a helyzet, amiben én szeretnék részt venni. Se feszülten, se feszületlenül.

ZELMA Én is jobban örülnék, ha nem vennél benne részt, de mit van mit tenni? Itt vagy. A feszületlenül amúgy jó szó. Használhatom?

EDIT Kikérem magamnak ezt az egészet.

PÉTER Miért jöttél?

ZELMA Mert nem értek semmit. Mert azt hittem meg tudom fejteni egyedül, de nem megy.

PÉTER Édes Zelma, hoztam egy döntést. Ezen nincs mit beszélni többet.

ZELMA Nem rólad van szó. Amúgy? Elmondtad neki?

EDIT Mit?

PÉTER Nem volt mit.

EDIT Mit kellett volna elmondj?

PÉTER Semmit.

EDIT Mi az, amiről nem tudok?

ZELMA Ez a ti bizalmi játékotok.

EDIT Mikor találkoztatok utoljára?

*Csend.*

ZELMA Összefutottunk két hónapja.

EDIT Péter?

PÉTER Kinyitom a bort.

*Péter feláll, elővesz egy üveg bort és három poharat, kinyitja, tölt. A nők közben egymás tekintetét fürkészik.*

ZELMA Teljesen véletlenül futottunk össze. Váltottunk pár szót, ennyi az egész.

EDIT Miért nem mondtad el?

PÉTER Nem akartalak megbántani.

ZELMA Edit, csak összefutottunk. Nem történt semmi. Nem emiatt vagyok itt.

EDIT Hallgatunk.

ZELMA A Péterrel szeretnék beszélni.

PÉTER Úgy látom, erre most nincs lehetőségünk. Mi a baj, Zelma?

ZELMA Tényleg hármasban kell?

PÉTER Szeretném jól csinálni. Annyira sok mindent basztam már el. Mi a baj?

ZELMA Nem vagyok önagam.

EDIT És ezt a Péterrel kell megbeszélned?

ZELMA Muszáj olyannal beszélnem, aki ismer. Aki igazán szeret. Vagy szeretett.

PÉTER Meghallgatlak. De Editnek itt kell maradnia.

ZELMA Úgy nem megy.

EDIT Mire számítottál? Megjelensz, kettesben elvonultok és én ehhez az egészhez asszisztálok majd?

ZELMA Nem gondoltam végig. Azt tudtam, hogy beszénem kell vele.

PÉTER Itt vagy. Meghallgatunk.

ZELMA De ez abszurd.

EDIT Vagy így, vagy sehogy.

*Csengetnek.*

EDIT Remek, valakit várunk még?

*Egyikük sem mozdul. Mégegyszer csengetnek.*

PÉTER Kinyitod, gyönyörűm?

*Edit végigméri őket. Kelletlenül kimegy.*

PÉTER Köszönöm, hogy nem mondtad el.

ZELMA Ez a ti játszmátok. Semmi dolgom vele.

PÉTER Akkor is köszönöm.

ZELMA Megölelhetlek?

PÉTER Nem hiszem, hogy ez jó ötlet lenne.

ZELMA Öt hete nem ért hozzám senki. Nem úgy nem. Sehogy. Még egy kutyát sem simogattam meg. Egyet majdnem, de a gazdája balhézni kezdett.

PÉTER Ne haragudj. Már attól is ágaskodik, hogy érzem az illatodat.

ZELMA Akkor nem vagy koronás.

PÉTER Tessék?

ZELMA Akkor nem éreznéd az illatokat.

PÉTER Ez valami új?

ZELMA Új.

PÉTER Nem az, amit én vettem.

ZELMA Nem, ez drágább.

PÉTER Ki vette neked?

ZELMA Én magamnak. Tudod, önálló, sikeres felnőtt nő vagyok.

PÉTER Valami egészen különleges..

ZELMA De én nem azért..

PÉTER Tudom. Ez az én keresztem.

ZELMA Én tényleg szeretném, hogy neked ez működjön vele. Akkor is, hogyha ki nem állhatom. És hidd el, nem rád gondolok már, amikor..

PÉTER Miért jöttél ide?

ZELMA Mert megőrülök. Mert sosem volt még velem olyan, hogy nem tudom mit kellene tennem.

PÉTER Olyan pontosan tudod mindig, hogy mit kellene tenned. Nem ismerek senkit, aki ennyire tisztában van a világgal és saját magával. Jó. Az Editen kívül.

ZELMA Hogy ő mit akar, azt én is pontosan tudtam, végig, éveken át.

PÉTER Ezt hagyjuk.

ZELMA Nem, ne hagyjuk. Kivárta, míg elvérzünk. Ilyenre csak a legkitartóbbak képesek. És abban nagyon jó. Nem csoda, hogy véghezvitte amit.

PÉTER Így kellett lennie.

ZELMA Mindegy, mert ez az egész már tényleg nem érdekel. Nem kettőtök felől tekintek rá. Ami velünk volt, azt megértettem. És az, hogy vissza szerettél volna jönni, sokat jelentett. De már nem szeretlek úgy. Hogy te hogyan tudsz ebben a kompromisszumban élni, arról fogalmam sincs, én mindenesetre nem mentlek ki belőle tovább.

PÉTER Nem kompromisszum.

ZELMA Dehogynem. Hisz nemet mondtam. És te itt vagy vele.

PÉTER Remek társ. És hozzá tartozom.

ZELMA És gyereket sem akar már. Mondom, ezzel nekem nincs bajom. A ti dolgotok.

*Edit érkezik vissza.*

EDIT A postás volt. Megjött az átminősítés.

PÉTER Persze. Hisz kétszer csengetett.

ZELMA Jézusom.

*Némán ülnek.*

PÉTER Képzeld, építkezünk.

ZELMA Hol?

PÉTER Emlékszel a kis házra Hidegkúton?

ZELMA Aminek a teraszán azt mondtad, hogy itt leszünk boldogok?

PÉTER Megvettem.

ZELMA Amit én választottam? Amire együtt alkudtunk?

PÉTER Az öregek kívántak neked boldog névnapot. Csak jobbnak láttam nem mondani.

ZELMA Csodálatos. Gratulálok. Egy álom valóra válik.

EDIT Gúnyolódik.

ZELMA Nem gúnyolódom. Tényleg őszintén kívánom, hogy harmóniában éljetek. És Edit, tudom, hogy ez a te otthonod is. De kérlek, hadd beszéjünk ketten. Nem jöttem volna ide, ha nem érezném létfontosságúnak. Nem akarok a Pétertől semmit.

EDIT Péter?

PÉTER Szerintem nem lehet baj abból, ha kettesben hagysz minket egy kicsit.

EDIT Ez nonszensz.

PÉTER Megbízunk egymásban, nem igaz?

*Végigméri őket.*

EDIT Megcsinálom a vacsorát. Addig maradhat. És az ajtót nyitva hagyom.

PÉTER Legyen így.

*Edit kimegy a szobából.*

ZELMA Köszönöm.

PÉTER Tudja, hogy jogos a félelme.

ZELMA Nem fekszetek le?

PÉTER Engem ez a dolog már nem érdekel.

ZELMA Ez valamennyire jól esik azért.

PÉTER Hogy érted?

ZELMA Egy percig nem lettünk volna együtt, ha nem vágyunk egymásra ennyire.

PÉTER Sosem szűnök meg vágyni rád.

ZELMA Most is?

PÉTER Olyan szomorú az arcod. Ilyenkor vagy a legszebb.

ZELMA Jesszusom, hagyjuk ezt.

PÉTER Én sosem akartalak szomorúvá tenni.

ZELMA Tudom. És azt is tudom, hogy igazán akartad. És időbe telt, míg megértettem, hogy hiába imádjuk egymást ilyen átkozottul, ha ennyire mások a vágyaink.

PÉTER Gyáva vagyok.

ZELMA De erről tényleg nem kell már beszélnünk.

PÉTER Fáj most neki, hogy itt vagy.

ZELMA Tudom.

PÉTER Azt hiszi, szeretlek még.

ZELMA Hogyne szeretnél? És én is. De már nem úgy.

PÉTER Nem úgy.. De jobb lett volna, ha én megyek hozzád.

ZELMA Abból tudod mi lett volna.. Miattam te nem fogsz hazugságokba bonyolódni, ehhez tartom magam.

PÉTER Akkor sem állíthatsz be csak így.

ZELMA Azt hiszem, ez a mostani helyzet felülír minden efféle szabályt. Amúgy meg milyen szabályok ezek? Hogy önző dolog a részemről? Meglehet. Végre merek önzőnek lenni valamiben. Te mennyiszer voltál az, ellenemben? És egyébként meg mi más konklúziót hozhat ez a bezártság, minthogy újraértékeljük a kapcsolódásainkat?

PÉTER Újraértékelted?

ZELMA Azt gondoltam végig, hogy meg kell-e szűnnünk egymás számára. Hisz ez már nem szerelem. Másba vagyok szerelmes.

PÉTER Mióta?

ZELMA Mit mióta?

PÉTER Mióta vagy szerelmes másba?

ZELMA Egy ideje. A vörös függönyön áthatoló fény teljesen olyanná festi a szobát, mintha egy bordélyban lennénk.

PÉTER Felelsz?

ZELMA Fontos ez?

PÉTER És miért mondod el? Arra nem gondolsz, hogy nekem milyen hallanom, hogy te valaki mást szeretsz?

ZELMA Fájhat. De jelen körülmények között szerintem ez csak fantom fájdalom. Neked van teljes életed, te építesz otthont a tökéletes társsal. Ti vagytok többesszámban, nem én.

PÉTER Attól még nem esik jól.

ZELMA Elképesztő alak vagy, tudod? Nem így búcsúztunk el? Hogy kívánod, hogy találjak valakit, aki még jobban szeret majd és én is őt és akivel majd azonosak lesznek a vágyaink?

PÉTER Most is ezt kívánom. De nem akartam, hogy elmeséld.

ZELMA Egy kicsit ez most nem rólad szól. Azt lehet?

PÉTER Lehet. …. Már akkor is volt?

ZELMA Mikor?

PÉTER Két hónapja.

ZELMA Szóval rólad kell szóljon.

PÉTER Igen, most eléggé el vagyok foglalva magammal.

ZELMA Jó, hogyha az egód kitombolta magát, tedd fel a kérdést.

PÉTER Feltettem.

ZELMA Nem azt.

*Péter magába zuhantan bámulja a zokniját.*

PÉTER Ki az?

ZELMA Azt hittem, te mindig érteni fogsz. Nem érdekes, hogy ki az.

PÉTER Két hónapja lefeküdtél velem.

ZELMA Igen, veled és másokkal is. Először másokkal. Aztán veled. És akkor, abban a pillanatban nem történhetett volna jobb velünk.

PÉTER Másokkal?

ZELMA Azt hittem, majd segít.

PÉTER Segített?

ZELMA Másokkal nem. Pedig.. Emlékszel, kit mondtam? Mikor még együtt voltunk. Hogy na, hogyha ő jönne...

PÉTER A Kornél?

ZELMA Igen.

PÉTER Te a Kornélba vagy szerelmes?

ZELMA Nem. De akkor, kétségbeesésemben megkerestem.

PÉTER Ki vagy te?

ZELMA Azért mert olyan sok éven át senkire rá se néztem?

PÉTER Te nem vagy ilyen.

ZELMA Nem, nem vagyok. De azt éreztem, hogy megsemmisülök. Hogy nem érek semmit. Hogy nem vagyok nő.

PÉTER És az eszed nem tiltakozott?

ZELMA Nem volt akkor eszem. Először 72 órát voltam ébren, aztán lett egy pánikrohamom, ami azelőtt összesen egyszer volt, emlékszel mikor. Aztán két hétig egyik álomból zuhantam a másikba altatóval. És mikor ébren voltam, kétségbeesve kerestem a feloldozást. Sosem éltem még át ilyet.

PÉTER Aztán találkoztunk. És szeretkeztünk.

ZELMA Emlékszel, hogy utána azt mondtam, nem szeretném visszacsinálni? Hogy már nem vágyom arra a közös életre veled? És hogy menj haza és becsüld meg azt, amid van?

PÉTER Igen.

ZELMA Nem azért mondtam, mert annyira nagylelkű vagyok. Azért mondtam, mert nem vágyom már rá.

PÉTER De nem értem. Kibe vagy te szerelmes? És hol van ő? Ésmi ez a kétségbeesés?

ZELMA Szakított velem. Pontosabban azt mondta, szerinte ez mindig is barátság volt kettőnk között. Két és fél hónapja már.

PÉTER Jobban szereted, mint engem?

ZELMA Ez merő nárcizmus, amit most csinálsz.

PÉTER Ki az?

ZELMA Már mindegy. Elhagyott.

PÉTER Ha nem hagyott volna el, nem szeretkeztünk volna?

ZELMA Ha nem hagyott volna el, mi többet nem találkozunk.

PÉTER Kihasználtál?

ZELMA Nem jobban, mint te engem. Nem kérdeztél az érzéseimről.

PÉTER Őt képzelted el?

ZELMA Te az Editet képzelted el?

PÉTER Dehogy. Ez közöttünk másról szól.

ZELMA Érezted közben úgy, hogy megcsalod?

PÉTER Nem.

ZELMA Fájna neki, ha megtudná?

PÉTER Nem mondhatod el.

ZELMA Eszembe sincs. De még mindig a te egódban vagyunk. Azt hittem, már neked is sikerült elengedned ezt az egészet.

PÉTER Én nem tudtam volna elképzelni, hogy jöjjön egy új szerelem.

ZELMA Ezért visszakúsztál a régibe.

PÉTER Mennyi ideig tartott?

ZELMA Hat hónapig. Akkor lett vége, mielőtt felbukkantál megint.

PÉTER Hogy nem vettem észre?

ZELMA Emlékszel, hogy sírtam?

PÉTER Azt hittem, miattam.

ZELMA Ez nekem elégtétel mindenért, amit elkövettél ellenem.

PÉTER Valójában mondták. Hogy van valaki. Veszett féltékeny lettem. Azt éreztem, hogy most veszítelek el igazán.

ZELMA És így is történt. Ebben a viszonylatban legalábbis. Nem tudtál volna megingatni benne. Mint ahogy, ha most újra megkérdeznéd, újra azt mondanám, hogy semmiképp.

PÉTER Mi volt a baj?

ZELMA Nem tudom. Sok apró részletét értem, mégis ismeretlen számomra minden fordulata. Miután szakított, arra hivatkozva, hogy nem áll készen egy ilyen kapcsolatra, szélsebesen felrajzolta magát a celebtérképre.

PÉTER Mi az a celebtérkép?

ZELMA Hogy ki kivel kúrt ki után.

PÉTER Mi rajta vagyunk?

ZELMA Mi nem vagyunk celebek.

PÉTER Ez jót jelent?

ZELMA Ez annyit jelent, hogy nincsenek instakövetőink, nem járunk az Oxigén wellnesszbe, nem fotózkodunk együtt más celebekkel, még akkor sem, ha eggyel nívósabbak, mint Berki Krisztián.

PÉTER Nekem volt Nők Lapja címoldalam.

ZELMA Eljárt feletted az idő. Azelőtt voltál szép, hogy szponzorautó járt volna érte.

PÉTER Köszönöm.

ZELMA És az Edit is. Bár az opera nem celeb műfaj. Így a mi kusza életünk senkit sem érdekel.

PÉTER Ugye nem a lóháton éneklő bájgúnár?

ZELMA Menj a picsába!

PÉTER Riadalmamban komolyan kérdezem.

ZELMA Méltatlan felelnem.

PÉTER Miért akartad ezt elmondani?

ZELMA Nem akartam elmondani semmit. Csak érezni egy kicsit abból az összetartozásból, ami volt. Egy pillanatra helyrekerülni. Mintha nem egyedül kellene vívni a harcot a világ ellen. Vagy mit tudom én. Semmiképp sem azért, hogy a kiszeretéssel szembesítselek. Tudom, hogy látszólag értelmetlen az egész.

PÉTER Zelma.

ZELMA Van egy íratlan szabály, ami úgy szól, hogy a következő csak jobb lehet. Különben méltatlan minden elhagyás. Az Edit nem számít. Mert már előttem volt. Én viszont egy hibbant szőke nő miatt érzem most jelentéktelennek magam.

PÉTER De hát te nem vagy jelentéktelen.

ZELMA Meg hogy nem lehet szeretni.

PÉTER Hogyne lehetne szeretni, hiszen tudod. Okos vagy és vicces. Most nem, de máskor igen. És vagány és tehetséges. Gyönyörű a tested és csodálatos szeretkezni veled.

ZELMA Ugyanezeket mondta. Aztán mégis hátat fordított... És miért nem vittél el soha elegáns étterembe? Olyan zavarban éreztem ott magam vele.

PÉTER Sajnálom, hogy nem készítettelek fel az utánam következő, jobb férfira.

ZELMA Azt hittem, hogy ezek a dolgok nem számítanak.

PÉTER Mert számítanak?

ZELMA Nem tudom.

PÉTER Apád mit mond?

ZELMA Hogy hagyni kell a picsába, egy pökhendi ficsúr. És hogy most egy életre tanuljam meg, hogy minden férfi gyanús, aki ékszert hord magán.

PÉTER Engem hogy diagnosztizált?

ZELMA Hogy egy jámbor, gyáva szélhámos vagy.

PÉTER Bírom az öregedet. … De te nem olyan vagy, aki egy ficsúrba beleszeret.

ZELMA Mert nem is az. Lenyűgözően szellemes, vonzó, végtelen tájékozott, erős és megbízható. És udvarias és olyan vele minden szóváltás, hogy konfettizápor van körülöttünk. És minthogyha mindig is ismertem volna. Még veled sem volt ilyen. És annyi orgazmusom volt, mint még soha.

PÉTER Jó, azt hiszem, ennyi elég.

ZELMA Bocs. De ez van, látod? Eltelt két és fél hónap. Nem is beszél velem. Belőlem meg nem múlik el. Pedig rohadtul nem ilyen vagyok.

PÉTER És tudod, hogy mi volt a baj?

ZELMA Fogalmam sincs. Először csak napi húsz órákat dolgozott. Aztán azt mondta, nincs túl az exén. Aztán annyival zárta le, hogy nem tudna mit modnani nekem.

PÉTER Sajnálom szivem. Őszintén.

ZELMA Hittem abban, hogy olyan, amilyennek én látom. És nem a ficsúr, akinek mások képzelik. Hogy lehet az, hogy valaki vissza tudja vonni a szeretést? Ez elképesztő igazságtalan.

PÉTER Ezer és egy oka lehet annak, hogy valaki lezár egy kapcsolatot.

ZELMA De nekem ezt nem mondta senki. Azt hittem, csak akkor zárjuk le, hogyha baj van. Ha ezt tudom, bele se kezdek. Nem is tetszett az elején.

PÉTER Ne sírj.

ZELMA Azt is mondta, hogy én túl bonyolult vagyok. Pedig te tudod, hogy nem vagyok. Mármint a szeretésben. Minden másban talán igen.

PÉTER Nem sokan szeretnek úgy, ahogy te tudsz. Olyan tisztán és őszintén.

ZELMA Elmondhattad volna neki.

PÉTER Elmondtam volna, isten bizony.

ZELMA Szerinted meggondolhatja magát?

PÉTER Honnan tudhatnám én azt, édesem?

ZELMA Hát én többet inkább nem szeretek senkit. Az lesz a legjobb. Csak múljon el.

PÉTER Kiszerettél belőlem is. Majd jön egy következő.

ZELMA De nem érted? Nincs még egy ilyen. Nem kell következő. Figyelj, ez a szőnyeg tényleg nagyon ronda... Azért köszönd majd meg Editnek a nevemben, hogy megadta ezt az időt nekünk.

PÉTER Mész?

ZELMA Még nem. Csak akartam mondani. Mielőtt visszajön. A mosdót használhatom?

PÉTER Ne hülyülj.

*Zelma kimegy a mosdóba. Edit lép be a szobába.*

EDIT Mit akar?

PÉTER Szerelmes.

EDIT Beléd?

PÉTER Dehogy.

EDIT Akkor nem veszélyes?

PÉTER Megijesztesz néha. Hogy lenne veszélyes?

EDIT Nem akarod megkérdezni a jelszavadról? Ha már így hozta a sors?

PÉTER Mondasz valamit.

EDIT Kibe szerelmes? És miért nem vele van?

PÉTER Jó kérdés. Az illető, a tökéletes férfi szakított vele.

EDIT Őszintén, nem hittem, hogy ez valaha elmúlik köztetek.

PÉTER Őszintén, én sem. De úgy tűnik, sikerült.

EDIT Betettem a húst, negyed óra és kész.

PÉTER Pompás. Köszönöm!

EDIT De nem marasztalod?!

PÉTER Dehogy.

*Zelma visszajön a szobába.*

PÉTER Zelma, nem emlékszel az ügyfélkapus jelszavamra? Kellene az adóbevallás miatt.

ZELMA De hát ott van az asztalodon. Lementettem mindent egy wordbe. Nem emlékszel? Ezekkel a szavakkal: Szerelmem, Péter, mivel mindig mindent elkutyulsz, összegyűjtöttem az összes hasznos adataid, ide teszem az asztalra neked,

PÉTER Valami dereng.

EDIT Na, akkor ennek a végére jártunk.

ZELMA Bocs, hogy idéztem a szerelmem megszólítást, de így volt hiteles. Most hogy így szóba került a praktikum.. Nem akarod megvenni a Hondát?

PÉTER A 125-öset?

ZELMA Igen. Nem használom. Két hónapja nincsen munkám, fogalmam sincs mikor lesz legközelebb, az albérlőim fizetés nélkül leléptek, a lakást nem tudom kiadni. Ha látnád, milyen állapotban hagyták ott.. Én meg cselekvésképtelen vagyok.

PÉTER A hegyen nem sok értelme volna. Nem bírná fölfelé.

EDIT Megveszem.

ZELMA Tessék?

EDIT Az unokaöcsém robogót keres.

ZELMA Jólvan. A szerelődnél áll. A pénzt meg utaljátok át. A számlaszámom is ott van a doksiban.

PÉTER Szivem, biztos vagy ebben?

EDIT Persze. Nem mondanám.

ZELMA Köszönöm.

EDIT Hát akkor? Kell még valamit megbeszélnetek?

PÉTER Szerintem mindent megbeszéltünk.

ZELMA Edit, kérdezhetek valamit?

EDIT Nem tudom, hogy akarom-e.

ZELMA Honnan tudtad, hogy érdemes várnod a Péterre?

EDIT Nem tudtam. Csak nem volt más választásom.

PÉTER Nem fogtok most előttem ti ketten rólam beszélni, igaz?

ZELMA Nem konkrétan te érdekelsz. Hanem a metódus. Hogy hogy van az, amikor egy nő szeret? Látszólag értelmetlenül. És aztán az idő múlásával egyszercsak a férfi megjelenik az ajtóban.

EDIT Ahhoz kellett az a tíz év együtt korábban. És hogy tudtam, soha nem lesz bátorsága még egy gyerekhez.

ZELMA Azt hitted múló hóbort vagyok?

EDIT Reméltem. De elolvastam tőled mindent, és megértettem, hogy miért van veled.

PÉTER Kezdem nagyon kellemetlenül érezni magam.

ZELMA Akkor miért nem biztattad, hogy vágjon bele?

EDIT Mert nem hittem, hogy az az ő útja.

ZELMA Persze, hisz akkor most nem lennétek együtt. De mi van azzal, hogy ha valakit igazán szeretsz, hagyod elmenni?

EDIT Hagytam elmenni. De azért az túlzás lett volna, hogy drukkoljak ehhez.

ZELMA Gonosznak tartalak. Pedig csak ugyanazt a férfit szerettük.

EDIT Hála az égnek, hogy ez már csak múltidő.

ZELMA És hogyha nem volt tíz év? Akkor is meg lehet gyógyítani?

EDIT Nem tudom. Nem ismerem a helyzeted.

ZELMA Elmenekült. Mikor megmondtam, hogy mit jelent nekem.

EDIT Minden férfi menekül.

ZELMA Nem szabad elmondani az érzéseinket?

EDIT Nincsen olyan, hogy valamit szabad, vagy nem szabad. Ezek a döntések sohasem szavakon múlnak. Vagy tetteken. Ha két ember között nincsen feloldhatatlan ellentét, akkor még bármi lehet.

ZELMA De azt hogy kell csinálni?

EDIT Maradsz vacsorára?

PÉTER Nem hiszem, hogy ez jó ötlet lenne.

ZELMA Maradok szívesen. Bármit inkább, minthogy vissza kelljen mennem a négy fal közé, az egyedülbe.

EDIT Kinyitunk még egy üveg bort és beszélgetünk.

*Edit kimegy a konyhába.*

PÉTER Miért csinálod ezt?

ZELMA Meghívott. Nem hallottad?

PÉTER Szerintem nem jó ötlet.

ZELMA Kérlek. Kurvára egyedül vagyok.

PÉTER Nem szeretnék a céltáblátok lenni egész este. Megígéred, hogy nem teszed?

ZELMA Meg, hogyha most megölelhetlek.

PÉTER Rettegek.

ZELMA Ne már, Kökörcsin!

PÉTER Jól van, gyere ide. Talán benned van a vírus. És akkor mindhárman együtt halunk.

*Péter nagyon szorosan átöleli Zelmát*

*Sötét*

2020